เก็บตกการเงิน
ไทยพาณิชย์ประกันฯ คืนเบี้ยให้ลูกค้า
28 ม.ค. 2556

ไทยพาณิชย์ประกันฯ คืนเบี้ยให้ลูกค้า
นายวิชัย ชีวศรีรุ่งเรือง รองกรรมการผู้จัดการใหญ่ บริษัท ไทยพาณิชย์ประกันชีวิต ได้ทำหนังสือชี้แจง ว่าบริษัทได้รับเรื่องร้องเรียนจากลูกค้า ใน อ.พัฒนานิคม จ.ลพบุรี ที่ถูกตัวแทนหลอกให้ทำประกันชีวิตของบริษัทว่าได้รับเรื่องร้องเรียนจากลูกค้ารวมทั้งสิ้น 234 กรมธรรม์ เป็นเงินค่าเบี้ยประกัน 4,372,004 บาท 
ทั้งนี้ บริษัทได้คืนค่าเบี้ยประกันให้ชาวบ้านไปแล้ว 193 กรมธรรม์ รวมเป็นเงิน 3,777,543 บาท อยู่ระหว่างการตรวจสอบอีก 41 ราย รวมเงินค่าเบี้ยประกัน 594,461 บาท ซึ่งเมื่อได้หลักฐานครบถ้วนแล้วบริษัทจะเร่งดำเนินการจ่ายคืนค่าเบี้ยประกันภัยให้โดยเร็วต่อไป
การคืนเบี้ยดังกล่าว สืบเนื่องมาจากการที่ตัวแทนของบริษัทได้ไปเชิญชวนตัวลูกค้าให้ทำประกันหนี้เงินกู้จากธนาคารเพื่อการเกษตรและสหกรณ์การเกษตร (ธ.ก.ส.) แต่ไม่ส่งเบี้ยให้กับบริษัท 
นายสมเกียรติ สาลีผล ผู้อำนวยการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) จ.ลพบุรี กล่าวว่า ยังติดตามเรื่องนี้อยู่ โดยไทยพาณิชย์จะส่งรายงานความคืบหน้าให้ทุกสัปดาห์ นอกจากการจ่ายคืนเช็คค่าเบี้ยประกัน บริษัท ไทยพาณิชย์ประกันชีวิต ได้ไปแจ้งความดำเนินคดีกับตัวแทนประกันที่ไปหลอกให้ชาวบ้านทำประกันแล้วในข้อหายักยอกทรัพย์ โดยแจ้งความไว้ที่ สน.พญาไท ตั้งแต่เมื่อวันที่ 25 ธ.ค. 2555 
หอการค้าวอน ธปท.ลดดอกเบี้ย
นายพงษ์ศักดิ์ อัสสกุล ประธานกรรมการสภาหอการค้าแห่งประเทศไทย เปิดเผยว่า อยากให้ธนาคารแห่งประเทศไทย (ธปท.) ลดอัตราดอกเบี้ยลงเพื่อชะลอการไหลเข้าของเงินทุน ไม่ให้กระทบต่อภาคการส่งออกมากเกินไป เพราะผู้ส่งออกได้รับผลกระทบจากการปรับค่าแรงไปแล้ว ทำให้การแข่งขันกับคู่แข่งทำได้ยากขึ้น อาจส่งผลต่อภาพรวมการส่งออกของประเทศไทยได้ ซึ่งในสัปดาห์หน้าทางหอการค้าไทยจะมีการประเมินผลกระทบที่เกิดขึ้นจากค่าเงินบาทอีกครั้ง